Reidar Thomassen

Reidar Thomassen (født 18. juni 1936 i Harstad, død 13. februar 2024 i Bærum) var en norsk forfatter. Han var best kjent som krimforfatter og benyttet da pseudonymet Richard Macker.Reidar Thomassen til minne - Budstikka 16. feb. 2024Reidar Thomassen er død - Den norske Forfatterforening 19. feb. 2024

Liv og virke

Reidar Thomassen var sønn av oberstløytnant Haakon Ivar Thomassen (1895–1982) og sykepleierske Edith Mack (1905–94). Familien bodde foruten i Harstad også i Tromsø og Narvik i hans ungdomsår. Hans oldefar på morssiden var Ludwig Mack, grunnleggeren av Macks Ølbryggeri i Tromsø.Kjetil Bergheim: Reidar Thomassen (1936-2024) - Minneord i Aftenposten 27. feb. 2024 

Thomassen tok examen artium i Narvik i 1956 og var cand.real. (1964) fra Universitetet i Oslo.  

Han arbeidet som lærer fra 1965 til 1972 og som redaktør fra 1972 til 1985, blant annet for magasinet Teknisk Presse. 

Thomassen debuterte litterært med romanen Konfrontasjonen i 1969. Boken fikk Bokhandelens debutantpris samme år. Foruten romaner, novellesamlinger og en barnebok skrev han også TV-serier for NRK. Thomassen forfattet som Richard Macker flere episoder i den klassiske norske krimserien Helmer og Sigurdson på midten av 1970-tallet. Seriens 1976-sesong Farlig yrke var en dramatisering i tre episoder av romanen Sekretærene som forsvant. Saken Ruth Vang (1981), også den i tre episoder, var skrevet direkte for serien. I 1985 ble han forfatter på fulltid.

Som Richard Macker skal Reidar Thomassen ha vært den første nordmann som fikk en novelle på trykk i det betydningsfulle amerikanske kriminalmagasinet Ellery Queen Mystery Magazine (Vold mot en forsvarsløs kvinne, amerikansk tittel Violence Against a Defenceless Woman, 2003). I 2005 hadde han enda en novelle på trykk i samme magasin, Dødelig spøk (amerikansk tittel A Deadly Joke).

Thomassen var også en aktiv spydkaster. Hans klubb var IL Tyrving, og hans personlige rekord var 63,31 meter (1959).

Fra 1964 til 1979 var han gift med lærerinnen Inger Sofie Lund.

 Bibliografi 
 Konfrontasjonen – (1969)
 Den tredje utvei – roman (1970)
 Mange om liket – kriminalroman (1974) (som Richard Macker)
 Sekretærene som forsvant – kriminalroman (1975) (som Richard Macker) 
 Seminaret – roman (1976)
 Ztaib-mysteriet og andre kriminalnoveller – noveller (1979) (som Richard Macker)
 Tåkefjellet Murkovarri – roman (1980)
 Liket som smilte – kriminalroman (1982) (som Richard Macker)
 Benny og svartmannmysteriet – barnebok (1986)
 Saken mot Anny Brem – kriminalroman (1986) (som Richard Macker)
 Dødelig spøk – noveller (1986) (som Richard Macker)
 Miniatyrmennesket. Glimt fra en dvergs liv – roman (1988)
 Mord i grevens tid og andre kriminalhistorier – noveller (1989) (som Richard Macker)
 I sakens anledning – noveller (1997) (som Richard Macker)
 Nina Ewert – roman (2000)
 Djevelpakten : 17 kriminalnoveller (2010) (som Richard Macker)
 Fjellro-mysteriene – kriminalroman (2013) (som Richard Macker)

Referanser

Kategori:Norske krimforfattere
Kategori:Norske romanforfattere
Kategori:Norske novellister
Kategori:Norske barnebokforfattere
Kategori:Personer fra Harstad kommune
Kategori:Personer fra Tromsø kommune
Kategori:Personer fra Narvik kommune